SKRIFTLIG FORESPØRGSEL E-1367/01

af Bernhard Rapkay (PSE) til Kommissionen

(7. maj 2001)

Om: Radiolicensafgiftsfinansiering efter De Europæiske Fællesskabers Domstols dom i sagen Preussen Elektra

Kommissionen har hidtil betragtet de offentligretlige radioprogrammers afgiftsfinansiering (Phoenix/Kinderkanal, News24) som støtte, jf. artikel 87, stk. 1, i EF-traktaten. Radiolicensafgifter betales af lytterne til radiosenderne på grundlag af tilsvarende lovbestemmelser. For så vidt har Kommissionen fortolket statslige midler eller af statslige midler på en sådan måde, at det ikke obligatorisk krævedes, at midlerne afholdtes af statsbudgettet. Den nødvendige statslige medregning var i hvert fald givet ved, at radiolytterne skulle indbetale afgifterne på grund af lovbestemmelser.

I dommen Preussen Elektra mod Schleswag (sag C-379/98) konstaterede De Europæiske Fællesskabers Domstol den 13. marts 2001 imidlertid, at ikke alle af en stat ydede fordele udgør støtte uanset om de finansieres af statslige midler; skelnen mellem statsstøtte og af statslige midler ydet støtte tjener kun til at inddrage de direkte af staten ydede fordele samt dem, der ydes via en af staten udpeget eller oprettet offentlig eller privat institution (løbenr. 58 i dommen). Endvidere hedder det, at den kendsgerning, at den pligt til aftagelse, som der konkret var tale om, baserede på en lov og gav visse virksomheder ubestridelige fordele, ikke kunne give ordningen karakter af statsstøtte (løbenr. 61).

Domstolen har således beskæftiget sig med artikel 10, stk. 2, i EF-traktaten. Ifølge denne afholder medlemsstaterne sig fra at træffe foranstaltninger, der er egnede til at bringe virkeliggørelsen af traktaten i fare. Også denne bestemmelse kunne ifølge Domstolen ikke begrunde en udvidelse af støttens anvendelsesområde til en statslig fremgangsmåde, som ikke er omfattet heraf (løbenr. 65).

1. Hvordan agter Kommissionen på denne baggrund fremtidigt at klassificere radiolicensafgifter?

2. Ændrer der sig efter Kommissionens opfattelse noget i vurderingen, hvis radiosenderne til rent tekniske afviklinger (modtagelse og videreformidling af afgifterne) benytter sig af et organ, som radiosenderne har oprettet til dette formål, men som på sin side hverken er fordringshaver til afgiftsindtægterne eller kontrollerer og administrerer disse?

Svar afgivet på Kommissionens vegne af Mario Monti

(10. september 2001)

I sin dom om Preussen Elektra fastslog Domstolen, at kun fordele, der finansieres direkte eller indirekte ved hjælp af statslige midler, falder ind under begrebet statsstøtte, jf. EF-traktatens artikel 87, stk. 1. Beslutninger truffet af staten, som f.eks. pålægger private virksomheder at købe vedvarende energi til priser, der overstiger den økonomiske værdi, indebærer ikke, at der overføres statslige midler til den private producent, der producerer elektricitet på grundlag af vedvarende energikilder.

Finansiering af offentlige radio- og tv-selskaber direkte over statsbudgettet falder klart ind under definitionen af statslige midler. Kommissionen har hidtil betragtet finansiering af offentlige radioselskaber ved hjælp af licensafgifter som statsstøtte, uden at denne holdning er blevet anfægtet. Kommissionen er nu i færd med at analysere, om Domstolens dom i Preussen Elektra-sagen medfører, at Kommissionen muligvis skal ændre sin hidtidige opfattelse af dette spørgsmål. Kommissionen vil holde det ærede medlem underrettet om resultatet af denne undersøgelse.